《题华山图》
元代·贝琼

太华五千仞，石色青如苔。崭然表西极，肇自鸿濛开。

河流破石雷霆激，父老空谈巨灵迹。山寒五月疑清秋，鸟飞不过仙掌侧。

我欲上从羽客云台间，铁锁高县犹可攀。千叶池莲食之久不死，明星玉女相往还。

相往还，人间万劫才一息。峰头大笑惊下方，日落咸阳秋草碧。

作者简介：贝琼(1314～1379）初名阙，字廷臣，一字廷琚、仲琚，又字廷珍，别号清江。约生于元成宗大德初，卒于明太祖洪武十二年，年八十余岁。贝琼从杨维桢学诗，取其长而去其短；其诗论推崇盛唐而不取法宋代熙宁、元丰诸家。文章冲融和雅，诗风温厚之中自然高秀，足以领袖一时。著有《中星考》、《清江贝先生集》、《清江稿》、《云间集》等。